
Polielektrolit/tenzid rendszerekben lejátszódó fázisszeparáció hatása az oldat/levegő határfelületi tulajdonságokra

Kulcsszavak: komplex; nemegyensúlyi; molekulatömeg
Az elmúlt években a polielektrolitot és ellentétesen töltött tenzideket tartalmazó oldatok a kutatások középpontjába kerültek. Ezen rendszerek megértésének nagy jelentősége van, hiszen számos mosóporban, mosószerben és élelmiszeripari cikkben is található polielektrolit és tenzid[1]. Thomas és Penfold vizsgálták ezen rendszerek felületi feszültség izotermáját és arra jutottak, hogy a polielektrolit/tenzid rendszerek két típusba sorolhatók. Az 1. típusba tartoznak azok a rendszerek, amelyek felületi feszültsége a sztöchiometrikus keverési arányhoz közeledve csökken, majd egy plató található a felületi feszültség izotermában. A 2. típusba sorolták azokat a rendszereket, amelyek izotermájában a felületi feszültség kezdeti csökkenését egy plató követi, majd egy csúcs látható[2]. A tapasztalatok értelmezésére egy felületaktív és egy felületinaktív komplex képződését feltételezték a tömbfázisban és ezek relatív stabilitásával magyarázták az izotermák típusait. De számos tömbfázisbeli vizsgálat azt az eredményt adta, hogy a töltött komponensek kölcsönhatása miatt a polielektrolit/tenzid rendszerek hajlamosak metastabil és nemegyensúlyi állapotok létrehozására. Ezért Varga és Campbell vizsgálni kezdték, hogy a tömbfázis nemegyensúlyi jellege hogyan befolyásolja az oldat/levegő határfelületi tulajdonságokat. Vizsgálataik azt mutatták, hogy ezek a rendszerek a mérések időskáláján nincsenek egyensúlyban és a felületi tulajdonságokat a rendszer tömbfázisbeli tulajdonságai határozzák meg a fázisszeparációs tartományban. Az irodalomban azonban felvetődött, hogy a nemegyensúlyi viselkedés csak nagy molekulatömegű és koncentrációjú polielektrolitok esetén jellemző. Munkám célja ennek a lehetőségnek a vizsgálata volt és a tömbfázisban lejátszódó folyamatok hatásának vizsgálata az oldat/levegő határfelületi tulajdonságokra. Méréseimet a NaPSS/DTAB rendszeren végeztem és a tömbfázisban lejátszódó aggregáció és csapadékképződés jellegzetességeit vizsgáltam 17 kDa-os és 1000 kDa-os NaPSS esetén. Méréseim azt mutatták, hogy a rendszer tömbfázisbeli és határfelületi viselkedését a vizsgálatokhoz használt polielektrolit molekulatömege és koncentrációja nem befolyásolja, azokat csak az aggregáció és fázisszeparáció előrehaladottsága határozza meg.

